Bruxelles, den 29.9.2004

KOM(2004) 618 endelig

2004/0213 (CNS)

Forslag til

RÅDETS AFGØRELSE

om ændring af beslutning 439/2000/EF af 29. juni 2000 om Fællesskabets medfinansiering af udgifter, som medlemsstaterne afholder til indsamling af data, og finansiering af undersøgelser og pilotprojekter til støtte for den fælles fiskeripolitik

(forelagt af Kommissionen)

BEGRUNDELSE

Formålet med denne beslutning er at justere anvendelsesperioden for beslutning 439/2000/EF af 29. juni 2000 om Fællesskabets medfinansiering af udgifter, som medlemsstaterne afholder til indsamling af data, og finansiering af undersøgelser og pilotprojekter til støtte for den fælles fiskeripolitik[1].

Beslutning 439/2000 dækker perioden 2000-2005. Den er knyttet tæt sammen med forordning (EF) nr. 1543/2000 af 29. juni 2000 om fastlæggelse af en EF-ramme for indsamling og forvaltning af fiskeridata, der er nødvendige til gennemførelse af den fælles fiskeripolitik[2], hvori det fastsættes, at medlemsstaterne skal fastlægge et nationalt program for seksårige perioder. Den første programperiode skulle undtagelsesvis dække perioden 2002-2006, mens indsamlingen af data i 2001 fandt sted ved indkaldelse af forslag og åbning af licitationer, der ligeledes var omfattet af beslutning 439/2000/EF.

Medlemsstater, der ønsker at modtage et finansielt tilskud til delvis dækning af de udgifter, der skal afholdes i den første programperiode 1. januar 2002 – 31. december 2006, skulle senest pr. 31. maj 2001 have sendt Kommissionen deres årlige udgiftsoverslag for denne periode og efterfølgende årlige ajourføringer inden den 31. maj hvert år. På basis af disse oplysninger skulle Kommissionen så hvert år træffe beslutning om, hvorvidt de forventede udgifter var støtteberettigede, og hvor stort et finansielt tilskud EF skulle yde for det kommende år. Derfor var det meningen, at de nationale programmer for 2002-2006 skulle udarbejdes og Kommissionens beslutning om medfinansiering af programmerne træffes året før programmernes gennemførelsen.

Vedtagelsen af gennemførelsesbestemmelserne til forordning (EF) nr. 1543/2000 blev forsinket, og derfor indsendte medlemsstaterne først deres nationale programmer og udgiftsoverslag i efteråret 2001 og ikke i maj 2001. Den sene indsendelse og den langsommelige procedure for gennemgang af programmer og overslag (anvendelse af eksterne konsulenter) gjorde det umuligt at indgå forpligtelser for bevillingerne for det første regnskabsår (2002) allerede året før (2001). Udgiftsforpligtelserne blev derfor først indgået i gennemførelsesåret, dvs. i 2002. Det samme fænomen med udskydelse af den administrative og finansielle procedure gjorde sig også gældende i 2003 og 2004. Kommissionens beslutning om, hvor stort et beløb der skal ydes i finansielt tilskud fra EF til medfinansiering af de udgifter, som skal afholdes i 2006, vil derfor først blive udarbejdet og vedtaget i 2006 og ikke i 2005.

Derfor foreslås det, at referenceperioden i artikel 1, stk. 2, ændres fra 2000-2005 til 2001-2006.

Referencebeløbet i artikel 1 i beslutning 439/2000/EF afspejler ikke længere de faktiske behov, som de var i de foregående år, og de ajourførte overslag for de følgende år. Desuden tages der i referencebeløbet ikke hensyn til de nye medlemsstaters behov. Referencebeløbet bør derfor tilpasses til de ajourførte overslag.

2004/0213 (CNS)

Forslag til

RÅDETS AFGØRELSE

om ændring af beslutning 439/2000/EF af 29. juni 2000 om Fællesskabets medfinansiering af udgifter, som medlemsstaterne afholder til indsamling af data, og finansiering af undersøgelser og pilotprojekter til støtte for den fælles fiskeripolitik

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen[3],

under henvisning til udtalelse fra Europa-Parlamentet[4], og

ud fra følgende betragtninger:

(1) Efter beslutning 439/2000/EC[5] kan EF medfinansiere udgifter, som medlemsstaterne afholder til indsamling af fiskeridata inden for den EF-ramme, der er fastlagt ved Rådets forordning (EF) nr. 1543/2000[6] for perioden 2002-2006.

(2) I 2001 indsamledes og forvaltedes data ved hjælp af indkaldelse af forslag og åbning af licitationer i overensstemmelse med beslutning 439/2000/EF.

(3) Med hensyn til medfinansieringen af visse medlemsstaters udgifter i perioden 2002-2006 var det meningen, at de nationale programmer skulle udarbejdes og den tilsvarende kommissionsbeslutning om medfinansiering af de pågældende udgifter træffes året før gennemførelsen. Derfor er anvendelsesperiode i artikel 1 i beslutning 439/2000/EF 2000-2005.

(4) Varigheden af de nødvendige administrative og finansielle procedurer er blevet undervurderet, og det det har vist sig at være umuligt at følge proceduren, efter hvilken der skal udarbejdes og træffes beslutning om nationale programmer året før deres gennemførelsen. Det har i stedet vist sig, at de administrative og finansielle procedurer finder sted samme år som selve gennemførelsen. Derfor bør referenceperioden fastsat i artikel 1 i beslutning 439/2000/EF ændres, så den omfatter gennemførelsesperioden 2001-2006.

(5) Referencebeløbet i artikel 1 i beslutning 439/2000/EF afspejler ikke længere de faktiske behov i de foregående år og de ajourførte overslag for de følgende år. Desuden tages der i referencebeløbet ikke hensyn til de nye medlemsstaters behov. Referencebeløbet bør derfor tilpasses til de ajourførte overslag.

(6) Beslutning 2000/439/EF bør derfor ændres i overensstemmelse hermed -

VEDTAGET FØLGENDE BESLUTNING:

Artikel 1

I beslutning 2000/439/EF foretages følgende ændringer:

1) Artikel 1, stk. 2, første punktum, affattes således:

"Det finansielle referencegrundlag for gennemførelsen af de foranstaltninger, som der ydes finansiel støtte til for perioden 2001-2006, er på [164,5] mio. EUR."

2) I artikel 4, stk. 3, litra b), udgår "for det følgende år".

Artikel 2

Denne beslutning er rettet til medlemsstaterne.

Udfærdiget i Bruxelles, den .

På Rådets vegne

Formand

+++++ TABLE +++++

FINANSIERINGSOVERSIGT – BILAG

+++++ TABLE +++++

[1] EFT L 176 af 15.7.2000, s. 42.

[2] EFT L 176, 15.7.2000, s. 1.

[3] EUT C af , s. .

[4] EUT C af , s. .

[5] EFT L176 af 15.7.2000, s. 42.

[6] EFT L176 af 15.7.2000, s. 1.